section_heading: Geografske karakteristike
paragraph_text: Površinom od 27,200 km² deseto je najveće svjetsko jezero, a najvećom dubinom od 614 metara najdublje jezero Sjeverne Amerike. Najviše vode dobiva iz pritoka Slave, Hay i Taltson, a odvodnjava ga rijeka Mackenzie koja se ulijeva u Boforovo more. Zapadna obala jezera je pošumljena, dok istočnu obalu i sjeverni rukavac prekriva tundra. Zajedno s Velikim medvjeđim i jezerom Athabasca ostatak je nekadašnjeg velikog ledenjačkog jezera McConnell.